
 5.3.2020
 BG
 Официален вестник на Европейския съюз
 L 67/82
 РЕГЛАМЕНТ ЗА ИЗПЪЛНЕНИЕ (ЕС) 2020/359 НА КОМИСИЯТА
 от 4 март 2020 година
 за изменение на Регламент (ЕС) No 1178/2011 за определяне на технически изисквания и административни процедури във връзка с екипажите на въздухоплавателни средства в гражданското въздухоплаване в съответствие с Регламент (ЕО) No 216/2008 на Европейския парламент и на Съвета
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2018/1139 на Европейския парламент и на Съвета от 4 юли 2018 г. относно общи правила в областта на гражданското въздухоплаване и за създаването на Агенция за авиационна безопасност на Европейския съюз и за изменение на регламенти (ЕО) No 2111/2005, (ЕО) No 1008/2008, (ЕС) No 996/2010, (ЕС) No 376/2014 и на директиви 2014/30/ЕС и 2014/53/ЕС на Европейския парламент и на Съвета и за отмяна на регламенти (ЕО) No 552/2004 и (ЕО) No 216/2008 на Европейския парламент и на Съвета и Регламент (ЕИО) No 3922/91 на Съвета (1), и по-специално членове 23 и 27 от него,
 като има предвид, че:
 (1)
 С Регламент (ЕС) No 1178/2011 на Комисията (2) се определят изискванията за пилотите, участващи в експлоатацията на въздухоплавателни средства, както е посочено в член 2, параграф 1, буква б), подточки i) и ii) от Регламент (ЕС) 2018/1139.
 (2)
 С оглед на специфичния характер на лицензирането на летателните екипажи на аеростати следва да се предвидят специални изисквания в отделни регламенти, а именно в Регламент (ЕС) 2018/395 на Комисията (3) и Регламент за изпълнение (ЕС) 2018/1976 на Комисията (4).
 (3)
 Същевременно изискванията за издаване на свидетелства за летателна правоспособност за аеростати и планери, установени в приложение I (Част FCL) към Регламент (ЕС) No 1178/2011, следва да бъдат заличени, а някои други изисквания от същото приложение, засягащи въпроси от различни сектори, като например разпоредбите за признаване на изпълнението на изисквания между свидетелствата за летателна правоспособност за аеростати и планери и тези за други категории въздухоплавателни средства (ВС), следва да бъдат преразгледани предвид новите изисквания за издаване на свидетелства за летателна правоспособност за аеростати и планери.
 (4)
 Изискванията от приложение IV (Част MED), приложение VI (Част ARA), приложение VII (Част ORA) и приложение VIII (Част DTO) към Регламент (ЕС) No 1178/2011 следва да продължат да се прилагат за издаването на свидетелства за летателна правоспособност на летателния екипаж на аеростати и планери.
 (5)
 За да се подобри допълнително авиационната безопасност, пилотите, които се занимават с въздушни спортове и развлекателни дейности, следва да бъдат насърчавани да получат летателни права съгласно правилата за полети по прибори („IFR“). По тази причина съществуващите правила относно летателните права съгласно IFR следва да бъдат адаптирани чрез въвеждане на основна квалификация за полети по прибори („BIR“) в приложение I (Част FCL) към Регламент (ЕС) No 1178/2011. BIR следва да бъде специално съобразена с нуждите на пилотите, които се занимават с въздушни спортове и развлекателни летателни дейности, що се отнася до съдържанието на обучението им и обхвата на правата им.
 (6)
 С въвеждането на BIR квалификацията за полети по прибори по маршрут („EIR“)